ผู้ถือหุ้น
เดือน เม.ย.ของทุกปี ถือเป็นเทศกาลประชุมผู้ถือหุ้นธนาคารพาณิชย์ ตาม พ.ร.บ.บริษัทมหาชนจำกัด พ.ศ. 2535
16 เม.ย. 2556

เดือน เม.ย.ของทุกปี ถือเป็นเทศกาลประชุมผู้ถือหุ้นธนาคารพาณิชย์ ตาม พ.ร.บ.บริษัทมหาชนจำกัด พ.ศ. 2535 
การประชุมผู้ถือหุ้นโดยทั่วไปแบ่งเป็น 2 ประเภท คือ 1.การประชุมสามัญผู้ถือหุ้นจัดขึ้นปีละครั้ง ภายใน 4 เดือนนับตั้งแต่วันสิ้นสุดรอบปี วาระสำคัญคือการรายงานกำไรประจำปี และรายงานการจ่ายเงินปันผล 
และ 2.การประชุมวิสามัญผู้ถือหุ้นเป็นการประชุมผู้ถือหุ้นที่จัดขึ้นเพิ่มเติมจากการประชุมสามัญผู้ถือหุ้นเป็นกรณีพิเศษ เมื่อคณะกรรมการบริษัทมีเรื่องสำคัญต้องขอมติจากผู้ถือหุ้น เช่น การขอเพิ่มทุน 
การประชุมทั้งสองประเภทต้องมีองค์ประชุม ซึ่งประกอบด้วยผู้ถือหุ้นและผู้ที่รับมอบฉันทะจากผู้ถือหุ้นมาประชุมไม่น้อยกว่า 25 คน หากมาน้อยกว่า 25 คน จะต้องมีผู้ถือหุ้นและผู้รับมอบฉันทะมาประชุม ไม่น้อยกว่าครึ่งหนึ่งของจำนวนผู้ถือหุ้นทั้งหมด 
และเมื่อนับจำนวนหุ้นที่ถือโดยผู้ที่เข้าประชุมต้องถือหุ้นรวมกันไม่น้อยกว่า 1 ใน 3 ของจำนวนหุ้นที่จำหน่ายได้แล้วทั้งหมด
เทศกาลประชุมผู้ถือหุ้น จึงเป็นวันที่ผู้ถือหุ้นรายย่อยเป็นใหญ่ที่สุด และมีสิทธิในการซักถามข้อข้องใจต่างๆ จากคณะกรรมการธนาคาร